《门有车马客行》
南北朝·张正见

飞观霞光启，重门平旦开。北阙高箱过，东方连骑来。

红尘扬翠毂，赭汗染龙媒。桃花夹径聚，流水傍池回。

投鞭聊静电，捐轸暂停雷。非关万里客，自有六奇才。

琴和朝雉操，酒泛夜光杯。舞袖飘金谷，歌声绕凤台。

良时不可再，驺驭郁相催。安知太行道，失路车轮摧。

作者简介：南朝陈清河东武城人，字见赜。好学有清才。梁武帝太清初，射策高第，除邵陵王国左常侍。元帝立，迁彭泽令。入陈，累迁通直散骑侍郎。宣帝太建中卒，年四十九。善五言诗。明人辑有《张散骑集》。